תומאס בנט הבן

**תומאס בנט הבן** (באנגלית: **.Thomas Bennett Jr**; ) היה איש עסקים, בנקאי ופוליטיקאי, איש המפלגה הדמוקרטית-רפובליקנית, שכיהן כחבר בית הנבחרים של קרוליינה הדרומית בארבע תקופות כהונה בלתי רצופות בשנים 1804–1818 (מתוכן בארבע השנים האחרונות כיושב ראש הבית), כראש עיריית צ'ארלסטון ה-20 בשנים 1812–1813, כמושל קרוליינה הדרומית ה-48 בשנים 1820–1822, וכחבר הסנאט של קרוליינה הדרומית בשנים 1837–1840.
## ראשית חייו
תומאס בנט נולד בצ'ארלסטון שבקרוליינה הדרומית, כבנם של תומאס בנט ושל אנה הייז (לבית וורנוק) בנט. הוא למד בקולג' של צ'ארלסטון. בשותפות עם אביו, הוא ניהל מפעל לעיבוד אורז ומנסרה ליד העיר. הוא גם עבד כאדריכל וכבנקאי, וניהל את בנק החוואים והסוחרים של קרוליינה הדרומית ואת בנק המדינה של קרוליינה הדרומית.
## קריירה פוליטית
ראשית הקריירה הפוליטית של בנט הייתה בשלוש תקופות בהן הוא כיהן לסירוגין כחבר בית הנבחרים של קרוליינה הדרומית בשנים 1804–1812. לאחר מכן הוא כיהן במשך שנתיים כראש עיריית צ'ארלסטון. עם תום כהונתו כראש העיר, הוא שב לבית הנבחרים, כיהן בו עד 1818, ובארבע השנים האחרונות לכהונתו זו, הוא כיהן כיושב ראש הבית. ב-1820, עם תום כהונתו בבית הנבחרים, נבחר בנט כחבר הסנאט של קרוליינה הדרומית, וכיהן בו כשבועיים עד לבחירתו כמושל.
## מושל קרוליינה הדרומית
באותה שנה נבחר בנט כמושל קרוליינה הדרומית, תפקיד בו הוא כיהן שנתיים. כמושל, הוא גינה את סחר העבדים הבין-מדינתי. ב-1808 אסרה ארצות הברית על סחר עבדים, וב-1818 חוקקה קרוליינה הדרומית חוק דומה.
### מרד דנמרק וסי והמשפט
באמצע יוני 1822 הזדעזעו תושבי צ'ארלסטון הלבנים לשמע הדיווחים על מזימה למרד עבדים בהובלתו של האפרו-אמריקאי בן החורין דנמרק וסי . בעיר התארגנה מיליציה, ועד מהרה נעצרו קושרים חשודים במעגל שהלך וגדל. בית משפט השלום פעל בחשאי כדי לשמוע עדויות ושפט את האשמים. ארבעה מעבדיו של בנט הואשמו בקשירת הקשר, שלושה נמצאו אשמים, והיו בין חמשת העבדים שהוצאו להורג בתלייה יחד עם וסי ב-2 ביולי.

בנט היה מודאג מהאופן שבו ניהל בית המשפט את הדיונים, והתייעץ עם התובע הכללי המדינתי רוברט היין, שהביע את דעתו שזכות הביאס קורפוס תקפה רק לגבי בני חורין. באוגוסט, לאחר שהסתיימו ההליכים, פרסם בנט מאמר בו הוא טען שההתקוממות הייתה מוגזמת. הוא הפסיד בוויכוח הציבורי לראש העיר ג'יימס המילטון הבן, שטען שתושבי העיר הלבנים ניצלו בזכות הפעולה המהירה של ממשל העיר. בנט גם הגיש דוח לבית המחוקקים בו הוא מתח ביקורת על ההליכים החשאיים של בית המשפט.
## שנותיו האחרונות
לאחר תום כהונתו כמושל, שב בנט לצ'ארלסטון. ב-1825 בערך הוא בנה את הבית בו הוא חי, שכיום ידוע כ"בית המושל תומאס בנט" , ושהוכנס ב-1978 אל המרשם הלאומי של מקומות היסטוריים. בהמשך הוא שב לסנאט של קרוליינה הדרומית, וכיהן בו בשנים 1837–1840. בתקופה שלפני פרוץ מלחמת האזרחים האמריקאית ובמהלכה נודע בנט כתומך האיחוד.
## חיים אישיים
ב-1801 נשא בנט לאישה את מרי לייטבורן סטון. עד פטירתה ב-1832 נולדו לשניים בן ושלוש בנות, מתוכן רק בתם הקטנה, אנה מרגרט, הגיעה לבגרות, ונישאה לג'יימס בטלר קמפבל, שהיה חבר בית הנבחרים והסנאט של קרוליינה הדרומית. ב-1840 נישא בנט בשנית לג'יין (לבית בורגס) גורדון, אלמנתו של קולונל ג'ון גורדון. אחותו של בנט, שרה, נישאה לשופט בית המשפט העליון של ארצות הברית ויליאם ג'ונסון.

תומאס בנט נפטר בצ'ארלסטון ב-30 בינואר 1865, בשלהי מלחמת האזרחים. הוא נטמן בבית הקברות מגנוליה שבעיר. על שמו נקראה העיר בנטסוויל  שבקרוליינה הדרומית.
## לקריאה נוספת

* Sobel, Robert, and John Raimo, eds. Biographical Directory of the Governors of the United States, 1789–1978, Vol. 4, Westport, Conn.; Meckler Books, 1978, p. 1396.


## קישורים חיצוניים

* תומאס בנט הבן באתר אגודת המושלים הלאומית 
* תומאס בנט הבן באתר The Political Graveyard 
* 

## הערות שוליים

קטגוריה:אמריקאים ילידי קרוליינה הדרומית
קטגוריה:צ'ארלסטון: אישים
קטגוריה:מושלי קרוליינה הדרומית
קטגוריה:מושלי מדינות ארצות הברית מהמפלגה הדמוקרטית-רפובליקנית
קטגוריה:חברי האספה הכללית של קרוליינה הדרומית
קטגוריה:ראשי עיריות בקרוליינה הדרומית
קטגוריה:אמריקאים שנולדו ב-1781
קטגוריה:אמריקאים שנפטרו ב-1865